ለማኑፋክቸሪንግ ዘርፍ ትኩረት ባለመሰጠቱ አምራቾች በዘርፉ እንዳይበራከቱ መሆናቸው ተጠቆመ
ሞገስ ጸጋዬ አዲስ አበባ፡- ለማኑፋክቸሪንግ ዘርፍ በቂ ትኩረት ባለመሰጠቱ የዘርፉ አምራቾች ማበረታታት እንዳልተቻለ የአነስተኛና መካከለኛ ማኑፋክቸሪንግ ኢንዱስትሪ ማስፋፊያ ባለስልጣን አስታወቀ።የባለስልጣኑ ምክትል ዋና ዳይሬክተሩ አቶ ዳንኤል ኦላኒ ‹‹የማኑፋክቸሪንግ ዘርፍ እድሎችና ተግዳሮቶች›› በሚል ርዕስ ከትናንት በስቲያ ባቀረቡት ጥናታዊ ጽHuፍ እንደገለጹት፣ በኦሮሚያና በአዲስ አበባ ከተማ አስተዳደር በ81 ኢንዱስትሪዎች ላይ ጥናት ተደርጓል። ለማኑፋክቸሪንግ ዘርፍ በቂ ትኩረት ባለመሰጠቱ ኢንዱስትሪዎቹ የሚስፈልጋቸውን ጥሬ እቃ ማግኘት አለመቻላቸውን ያመለከቱት አቶ ዳንኤል ፣ በዚህም ኢንዱስትሪዎቹ በሙሉ አቅማቸው ማምረት ሳይችሉ መቅረታቸውን አስታውቀዋል።ከ81ዱ ኢንዱስትሪዎች መካከል 38ቱ የጥሬ እቃ፣ 18 ቱ የኤሌክትሪክና ተያያዥ ችግር፣ 15ቱ የገንዝብ ችግር ፣ የተቀሩት 10 ኢንዱስትሪዎች ደግሞ ዘርፈ ብዙ ችግሮች እንዳሉባቸው አስታውቀዋል። ኢንዱስትሪዎቹ ተጨማሪ እሴቶችን በመጨመር በሙሉ አቅማቸው ምርቶችን አምርተው ወደ ውጭ መላክ እንዳልቻሉ አመልክተዋል። ችግሮቹ ኢንዱስትሪዎቹ በዓለም አቀፍ ደረጃ በሚያጋጥሙ እድሎች ተወዳዳሪ ሆነው ተጠቃሚ መሆን እንዳይችሉ እንዳደረጓቸው መለ ከቱት ኃላፉው ፤ ችግሮቹ ከዚህም በላይ አዳዲስ ኢንዱስትሪዎች ወደ ገበያው እንዳይገቡ ተግዳሮት ሆኗል ብለዋል።ከመንግሥት በኩል ያለው የማበረታቻ ጊዜ ለሦስት ዓመት ብቻ መሆን፣ መሬት ፣ መስረተ ልማትና የብድር አገልግሎት አለመኖር ለዘርፉ ሌላኛው ማነቆ መሆኑን ያመለከቱት አቶ ዳንኤል ፣ ከመንግሥት በኩል ለዘርፉ የሚሰጠው ስልጠናም በቂ እንዳልሆነ አስታውቀዋል። የብድር ተቋማት በበጀት ዓመቱ ከሚያሰራጩት ብድር ውስጥ 35 በመቶ የሚሆነውን ለማኑፋክቸሪንግ ዘርፉ ለመስጠት እቅድ የያዙ ቢሆንም በአፈጻጸም ረገድ ተግባራዊ አልሆነም ያሉት አቶ ዳንኤል ፣ በህገ ወጥ መንገድ የሚሰራጩ ምርቶች መብዛት፣ የገበያ መረጃና መሸጫ ሱቆች አለመኖር፣ በራሳቸው ተነሳሽነት ወደ ዘርፉ የተሰማሩ ባለሀብቶች በመንግሥት ባዛሮች ተሳታፊ እንዳይሆኑ ማድረጉ ለዘርፉ በእንቅርት ላይ ጆሮ ደግፍ እንደሆኑበት ጠቁመዋል።የቴክኒክና የቴክኖሎጂ ድጋፍን በተመለከተ ጥናት ከተደረገባቸው ኢንዱስትዎች መካከል 45 በመቶ የሚሆኑት ስልጠና ሳያገኙ ወደ ሥራ መግባታቸውን ያስታወቁት ምክትል ዳይሬክተሩ ፣ ስልጠና ካገኙት መካከልም 59 በመቶ የሚሆኑት የገኙት ስልጠና በቂ አለመሆኑን አስታውቀዋል። ስልጠና የሚሰጡ አካለት የሚሰጧቸው ስልጠናዎች ከኢንዱስትሪዎች ፍላጎት ውጪ የሆኑና የዘርፉን ክፍተት ያላገናዘቡ መሆናቸውን የጠቆሙት አቶ ዳንኤል ፣ በዚህ ምክንያትም ዘርፉን ካለበት ችግር ሊታደገው አለመቻሉን አስታውቀዋል። የወጭ ገቢ ንግዱ ጤናማ እንዳይሆን እንዳደረገው ገልጸዋል።በሀገር አቀፍ ደረጃ የአነስተኛና የመካከለኛ አምራች ኢንዱስትዎች ወጥ የሆነ ትርጓሜ አለመኖሩን የገለጹት ምክትል ዳሬክተሩ ፣ይህም ኢንዱስትሪዎቹ በእርዳታ አድራጊ ድርጅቶች እንዳይረዱ አድርጓቸዋል ብለዋል። ዘርፉ ውጤታማ እንዲሆን ለማድረግ በመንግሥት ያለው የእፎይታ ጊዜ ከሦስት ወደ አምስት ዓመት ማደግ አለበት፤ ያለባቸውን የመሬት ችግር መቅረፍ ይኖርበታል፣ ያለ ፈቃድ የሚሠሩ ግለሰቦችን ወደ ህጋዊ መስመረ ማስገባት እንደሚያስፈልግም አመልክተዋል።አዲስ ዘመን ታህሳስ 26/2013